Christine Antorini (S), 2008-01-31:
Det skal ikke være en hemmelighed, at vi Socialdemokrater synes, at det er et rigtig vigtigt lovforslag.
Jeg kan helt tilslutte mig de ting, som Venstres ordfører fremhævede som fremskridt, der vil ske i forbindelse med den almene voksenuddannelse.
Vi taler her om en meget stor gruppe voksne i Danmark, som igennem den almene voksenuddannelse faktisk får en chance for at få de kompetencer, de ikke nåede at få i folkeskolen, typisk fordi mange af dem forlod folkeskolen efter 7. klasse på et tidspunkt, hvor det var muligt at gøre det.
Både fordi vi har en målsætning om, at flest mulige skal kunne få, hvad der i hvert fald minimum svarer til en ungdomsuddannelse for at komme videre, og fordi der er et meget stort fokus på livslang læring, er det en forudsætning, at man faktisk kan få bygget de grundlæggende kompetencer op.
Vi ser det som en kæmpe styrke, at det, der nu sker med lovforslaget, er, at man kan få en egentlig almen forberedelseseksamen, som kvalificerer til bl.a. den 2-årige hf.
I det hele taget kan man sige, at hf måske er den ungdomsuddannelse, kan man sige, som vi burde satse langt mere på, når det er, vi diskuterer, hvordan vi skal få alle med i forbindelse med videre uddannelse.
For den 2-årige hf er jo den, der mest dokumenterbart faktisk både løfter unge mennesker og voksne, som kommer fra hjem uden uddannelse, så de rent faktisk får en studieforberedende kompetence, hvis de skal i gang med en videregående uddannelse.
Dette lovforslag styrker på en række områder muligheden for, at man ender med at få en eksamen i de almene fag, man måtte mangle.
Der bliver bedre muligheder for fleksibilitet.
Når det er sagt, er der nogle få bemærkninger, som vi gerne vil have undersøgt nærmere i det udvalgsarbejde, der kommer.
For det er sådan, at underviserne peger på nogle ting, som vi regulært mener er værd at overveje hvordan man kan gøre noget ved.
Det, som underviserne peger på i voksenuddannelsesmiljøet, er, at nogle af de voksne, der tager almen voksenuddannelse, i virkeligheden har masser af ressourcer, de har bare været ude på arbejdsmarkedet i mange år og har ikke fået de sidste år i folkeskolen med, men de skal nok klare sig.
Men der er også voksne her, som har en ressourcesvag baggrund, og som i virkeligheden skulle have den samme understøttelse, som vi har givet i forbindelse med erhvervsuddannelserne; det vil sige en mulighed for, at man kan få tilknyttet en kontaktlærer, en mentor eller på anden måde få den personlige understøttelse, der gør, at man ender med at få eksamensbevis på den almene voksenuddannelse.
Det vil vi tage op under udvalgsarbejdet.
Vi håber, at der er velvilje til, at man ser på, om der er muligheder for at supplere med vejledning til de særlige grupper, der har behov for det i det almene voksenuddannelsessystem.
En sidste ting, som der også bliver peget på fra uddannelsesverdenens side, og som har med denne målgruppe at gøre, er, at det jo netop ikke er en ungdomsuddannelse, det er et voksenuddannelsesmiljø, og der er behov for, at de undervisere, der er her, også løbende kompetenceudvikles, for det er anderledes pædagogik, der skal bruges, når man skal lære voksne mennesker at arbejde med de her grundlæggende kompetencer.
Når det er sagt, synes vi, at det forslag, der ligger her, er et stort fremskridt, og det kan vi støtte.